In nomine Domini, amen. Anno Incarnationis ejusdem millesimo trecentesimo duodecimo, indictione decima, pontificatus sanctissimi in Christo patris ac domini, domini Clementis, divina providentia Pape quinti, anno septimo, videlicet die veneris post festum Exaltationis sancte Crucis, ex tenore presentis instrumenti publici notum pateat universis quod in presentia mei notarii infrascripti et testium subscriptorum ad hoc vocatorum et rogatorum, dominus Hugo de Ponte Vallium, presbiter, nomine et ad opus venerabilis viri domini Johannis, archidiaconi Belnensis in ecclesia Eduensi, ut dicebat, legi fecit publice in curia officialis Eduensis, ipso officiali sedente pro tribunali, per me notarium infrascriptum, quoddam citatorium sigillis venerabilium virorum dominorum Guidonis, decani, et Aymonis, archidiaconi Eduensis, prout prima facie apparebat sigillatum, cujus tenor talis est. Noveritis universi quod nos Guido, decanus, et Aymo, archidiaconus Eduensis, commissarii deputati a reverendo patre H. Dei gratia episcopo Eduensi, et a venerabili viro domino Johanne, archidiacono Belnensi in ecclesia Eduensi, ad declarandum et ordinandum summarie et de plano in causis et negocio que vertuntur inter predictos dominos episcopum, archidiaconum Belnensem, eorum officiales et gentes, super exercitio juridictionis ecclesiastice in curiis eorumdem in casibus et negociis ad forum ecclesiasticum spectantibus, et super possessionibus et turbationibus mutuis super hoc allegatis hinc inde, prout in commissione nobis facta super hoc eorumque sigillis sigillata plenius continetur, recepta siquidem per nos commissione antedicta, fecimus juxta tenorem ejusdem per fide dignos recipi et examinari testes quos dicte partes hinc inde producere voluerunt ad informandum nos de intentionibus suis super mutuis articulis hinc inde traditis et negatis et attestationes testium productorum ex officio publicavimus et publicatis habuimus et habemus: quibus sic actis, tandem die jovis post festum beati Petri ad Vincula proximo preteritum, consentientibus archidiacono Belnensi per se, ac magistris Philippo de Castro Veteri, officiali Eduensi, Johanne de Edua, officiali de Tholono, ac Gerardo de Rocha, sigillifero Eduensi, consiliariis dicti domini episcopi, pro ipso domino episcopo mandatum super hoc habentibus ab eodem, ut dicebant, fuit assignata dies lune post festum Nativitatis beate Marie Virginis tunc proximo subsequens dictis partibus ad decernendum et ordinandum per nos summarie et de plano juxta tenorem commissionis predicte in causis et negocio antedictis super actis utriusque partis interim nobis tradendis: ita tamen quod gentes domini episcopi, licet ad hoc non consentiret dictus archidiaconus, poterant et debebant si vellent interim producere duos testes, quos recipi petierunt, qui recipi et examinari debebant et publicari interim ex habundanti, non obstante publicatione aliorum testium supradicta, prout predicta in publicis instrumentis continentur: facta vero assignatione predicta, acta dictarum partium fuerunt nobis tradita hinc et inde; predicti vero duo testes, nec producti ex parte gentium domini episcopi nec recepti fuerunt ob defectum gentium domini episcopi; dicta vero die lune, dictus archidiaconus Belnensis comparuit coram nobis et sufficienter expectavit contra dictum dominum episcopum et ejus gentes qui non venerunt nec miserunt sufficienter dicta die, petens et supplicans dictus archidiaconus instanter per nos procedi in dicto negocio juxta tenorem assignationis predicte. Nos vero volentes non ex arrupto sed mature consulte procedere et in tuto, licenciamus eumdem archidiaconum, usque ad diem jovis post festum beati Leodegarii proximum, et ipsum ad dictam diem ex officio citavimus una voce Edue coram nobis, ad audiendum et videndum declarationem et ordinationem nostras, virtute dicte commissionis, super et in dicto negocio dicta die faciendas, secundum attestationes hinc inde nobis traditas et informationes nobis factas et prout nobis videbitur expedire, secundum formam commissionis predicte, et hinc est quod nos commissarii antedicti nos dominos officialem Eduensem et Gerardum, ejusdem domini episcopi sigilliferum, et ut dicitur procuratores ejusdem in quantum vestra et vestrum cuilibet interest et interesse potest tam ratione vestrorum officiorum quam nomine dicti domini episcopi et pro ipso et per vos et ad domum et curiam ipsius domini episcopi ipsum dominum episcopum vel ejus procuratorem ydoneum, si quem habet, tenore presentium et etiam per presentes citamus peremptorie coram nobis Edue, visurum et auditurum declarationem et ordinationem nostras super dicto negocio, dicta die jovis peremptorie et precise ut premittitur faciendas secundum Deum et justiciam et consulte, prout nobis melius videbitur expedire, honore et utilitate sedis et ecclesie Eduensis, ac partium predictarum, prout melius fieri poterit circonspectis, et ad tollendum amicabiliter omnem materiam questionis et controversie habendarum super hoc in futurum, requirentes vos officialem et sigilliferum predictos et vestrum quemlibet ac virtute commissionis predicte, vos rogando mandantes quatenus predictam citationem predicto domino episcopo intimetis, ita quod dicta die jovis per se vel per procuratorem ydoneum compareat Edue coram nobis, processurus, visurus et auditurus processum nostrum super premissa habendum, prout superius est expressum. Datum cum appositione sigillorum nostrorum dicta, die lune, anno Domini millesimo trecentesimo duodecimo. Quo citatorio lecto, per me notarium infrascriptum, coram dicto officiali, de verbo ad verbum diligenter et publice, dictus dominus Hugo ad predictum dominum Gerardum sigilliferum sedentem in sede sua in predicta curia Eduensi accedens, associatis sibi testibus infrascriptis, dixit ei: Domine, ecce presens citatorium quod fuit lectum et publicatum coram domino officiali ad hoc, si vobis placuerit, faciam illud legi coram vobis. Cui Hugoni dictus sigillifer respondit: Bene scio quid hoc est et bene illud vidi, quare habeo illud pro lecto et mihi sufficit quia illud vidi et transmittam domino copiam de eodem. Acta sunt hec Edue, in dicta curia Eduensi, sub anno, indictione, die et pontificatu predictis, presentibus in lectione dicti citatorii coram dicto officiali facta magistro Hugone de Cepoy, Johanne de Courgol, domino Parisio de Luxovio, presbitero, et in responsione dicti sigilliferi, domino Jacobo capellano dicti archidiaconi Eduensis, domino Leobaudo, presbitero, testibus ad hoc vocatis specialiter et rogatis. Et ego Stephanus Guiardini de Edua, clericus, auctoritate sacri romani imperii publicus notarius, etc.